Aeropuerto Internacional Reina Beatrix

**Aeropuerto Internacional Reina Beatrix** (ingles: *Queen Beatrix International Airport*, hulandes: *Internationale luchthaven Koningin Beatrix*) ta e aeropuerto internacional di Aruba, situa den cercania di Oranjestad. E aeropuerto ta carga e nomber di Reina Beatrix, monarca y hefe di estado di Reino Hulandes di 1980 te 2013. E ta un di e aeropuertonan mas ocupa den region Caribe.  

Na aña 2024 e aeropuerto a maneha un total di 31.914 vuelo y mas cu 3.2 miyon pasahero a biaha pa y for di Aeropuerto di Aruba. E tin mas di 25 diferente aerolinea operando y brindando servicio aereo pa 31 pais y 45 destinacion nonstop rond mundo. Di e mercadonan cu e aeropuerto ta brinda servicio na dje, 77% ta di Merca y Canada, 15% ta di Latino America, 4% ta di Europa y 4% ta di Caribe Hulandes.

## Historia
Na aña 1930, gezaghebber Isaac Wagemaker a mira e necesidad di un aeropuerto pa Aruba y a propone pa pone un tereno na Dakota disponibel pa esaki.

Na 1933, cinco aña despues di e aterisahe di e prome hidroavion na Aruba, gezaghebber H.E.G. Wagemaker ta duna ordo pa construi un aeropuerto. Esaki a tuma lugar riba un tereno den e area di Dakota (of Wayaca), cu ta hiba nomber di un ex-plantacion di aloe.  Dia 19 di januari 1935 e prome buelo comercial a tuma lugar entre Corsou y Aruba. Na 1937 a añadi na e aeropuerto un terminal pa pasaheronan y un stacion di radio pa e control di e trafico aereo. Di juni 1942 te cu maart 1950 e asina yama "Dakota Building" a fungi como terminal di aeropuerto. 

E aeropuerto a pasa door di diferente fasenan di expansion. E ultimo tabata na aña 2000, unda a expande e terminalnan y a crea dos edificio separa pa buelonan pa Merca y otro destinacionnan, entre otro. Na 2019 a lansa e proyecto Gateway 2030 pa por maneha e demanda creciente di biahe. Su prome fase (Phase 1A), un inversion di 140 miyon dollar, lo ta operacional den e prome kwartaal di aña 2025 y ta encera un area nobo cu sala di US check-in, baggage hall y oficina p’e aerolineanan, den combinacion cu tecnologia nobo y diseñonan sostenibel.

Na 2023, Minister di Finansa y Cultura Xiomara Maduro y CEO di aeropuerto a nombra e "Dakota Building" como monumento historico. Esaki debi na e funcion di edificio como un di e prome terminalnan di e aeropuerto.

### Durante [[Di Dos Guera Mundial]]
Na 1942 e Marina Aleman a cuminsa tankeronan den Caribe pa afecta e reserva di crudo cu tabata na disposicion di e paisnan aliado. Aruba tambe tabata victima di e atakenan aki. Como consecuencia di e atakenan di Alemania riba e refinereria di Lago Oil & Transport Company na San Nicolas, gobierno di Aruba a laga crea un pista di un kilometer y un edificio pa control aereo, pa forsanan militar Mericano por defende di e atakenan. A inaugura e facilidadnan aki na 1942 bou di nomber di 'Dakota Airport'. E division di Forsa Aereo Mericano a haci uzo di e facilidadnan aki pa defende e area di Caribe y canal di Panama for di U-boats Aleman, te cu 1945.

## Galeria

Het vliegveld op Aruba, Bestanddeelnr 252-7914.jpg|Terminal "Dakota Building" (1947)
Luchthaven Prinses Beatrix op Aruba, Bestanddeelnr 252-3423.jpg|Terminal di aeropuerto na 1955
AUA Arrivals building.JPG|Terminal na 2013
AUA ticketing counters.jpg|Sala pa check-in (2014)



Aruba Reina Beatrix International Airport - panoramio.jpg|Bista aereo di e pista di aeropuerto (2004)
197306 aruba airport.jpg|Fachada pa e pista (1973)
Roman Tokman Aruba Airport.jpg|Fachada pa e pista (2018)


## Wak tambe
* Lista di aeropuerto den Caribe Hulandes